Pampalona (Navarra)
Pampalona o enqüèra Pampaluna (Pamplona en castelhan e Iruñea o enqüèra Iruña en Basco) qu'ei la capitala de la Comunitat Forau de Navarra au nòrd d'Espanha. Qu'ei tanben la capitala istorica deu País Basco segon los abertzales. 

La vila qu'ei coneguda tà las hèstas de la Sent Fermin (deu 6 au 14 de julhet) qui atraçan hèra de monde e notadament d'Occitània.

De notar qu'a l'epòca medievau, au moment on la Navarra èra un reiaume independent, Pampalona qu'avèva hèra d'abitants dont la lenga èra l'occitan transpirenenc. Aquestes Occitans, aperats a l'epòca Francos, qu'èran au borg Sent Nicolau e au borg San Cernín, per opausicion au barri de la Navarreria poblat de bascos. 

D'aulhors, los prumèrs fòrs de Pampalona qu'estón escriuts en occitan. 

Uei lo dia, Pampalona qu'ei ua vila rica dab industrias modèrnas. Que's tròba a 440 m d'altitud. Qu'a un climat de transicion enter l'oceanic e lo mediterranenc. Qu'a ua populacion 197 989 abitants. Qu'ei la ciutat principau de la conca de Pampalona, qui ei l'aira urbana, dab mei de 350 000 abitants.

Comuna de Navarra